CELEX: 62007FN0118
Language: el
Date: 2007-10-22 00:00:00
Title: Υπόθεση F-118/07: Προσφυγή-αγωγή της 22ας Οκτωβρίου 2007 — Strack κατά Επιτροπής

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/49
            
         Προσφυγή-αγωγή της 22ας Οκτωβρίου 2007 — Strack κατά Επιτροπής
   (Υπόθεση F-118/07)
   (2007/C 315/94)
   Γλώσσα διαδικασίας: η γερμανική.
   Διάδικοι
   
      Προσφεύγων-ενάγων: Guido Strack (Κολονία, Γερμανία) (εκπρόσωπος: H. Tettenborn, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να καταδικάσει την καθής να καταβάλει στον προσφεύγοντα-ενάγοντα αποζημίωση ύψους 1 000 ευρώ για τη βλάβη υγείας και την ηθική βλάβη που ο προσφεύγων-ενάγων υπέστη από τις 8.9.2006 έως τις 7.10.2006 λόγω του ότι η Επιτροπή έως τότε δεν είχε λάβει καμία νόμιμη απόφαση επί της αιτήσεώς του, της 7.3.2005, σχετικά με την αναγνώριση του επαγγελματικού χαρακτήρα της ασθένειάς του, και να ακυρώσει ως προς το σημείο αυτό τις αντίθετες αποφάσεις της Επιτροπής της 12ης Ιανουαρίου 2007, της 26ης Φεβρουαρίου 2007 και της 20ής Ιουλίου 2007·
            
         
               —
            
            
               να καταδικάσει την καθής να καταβάλει στον προσφεύγοντα-ενάγοντα αποζημίωση ύψους τουλάχιστον 10 000 ευρώ για την υλική ζημία καθώς και τη βλάβη της υγείας και την ηθική βλάβη που υπέστη ο προσφεύγων-ενάγων κατά το χρονικό διάστημα μεταξύ 1.11.2006 και 31.12.2006 και η οποία οφειλόταν στις παράνομες ενέργειες της Επιτροπής, καθώς και να ακυρώσει ως προς το σημείο αυτό τις αντίθετες αποφάσεις της Επιτροπής της 12ης Ιανουαρίου 2007, της 26ης Φεβρουαρίου 2007 και της 20ής Ιουλίου 2007·
            
         
               —
            
            
               να καταδικάσει την καθής να καταβάλει τόκους υπερημερίας για τα οφειλόμενα σύμφωνα με τις προηγούμενες παραγράφους ποσά, για την περίοδο από τις 26 Φεβρουαρίου 2007 έως την πραγματοποίηση της πληρωμής με επιτόκιο κατά 2 % υψηλότερο πέραν του καθορισθέντος από την Ευρωπαϊκή Κεντρική Τράπεζα επιτοκίου για την οικεία χρονική περίοδο για κύριες εργασίες επαναχρηματοδότησης·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Προς θεμελίωση των αξιώσεών του αποζημιώσεως, ο προσφεύγων-ενάγων επικαλείται το γεγονός ότι η Επιτροπή και η Ευρωπαϊκή Υπηρεσία καταπολέμησης της απάτης (OLAF), κατά τα έτη 2000 έως 2006, υπέπεσαν σε πλήθος υπηρεσιακών σφαλμάτων και διέπραξαν νομικές παραβάσεις έναντι αυτού. Αυτά έχουν σχέση ειδικότερα με το εργασιακό του περιβάλλον και την παρενόχληση στη θέση του εργασίας, την αντιμετώπιση της καταγγελίας του περί δυσλειτουργιών, τη διεξαγωγή διαδικασιών κρίσεως και προαγωγής, την παράνομη αποκάλυψη προσωπικών δεδομένων, την παρεμπόδιση των προσπαθειών του για διευκρίνιση και απόδειξη των παραβάσεων αυτών και το γεγονός της παράνομης και καθυστερημένης αντιμετωπίσεως των αιτήσεών του σύμφωνα με το άρθρο 73 και 78 του Κανονισμού Υπηρεσιακής Καταστάσεως που εφαρμόζεται στους υπαλλήλους και το λοιπό προσωπικό των Ευρωπαϊκών Κοινοτήτων.
   Ο προσφεύγων-ενάγων ισχυρίζεται ότι η καθής, με τον τρόπο αυτό, παρέβη, μεταξύ άλλων, τις διατάξεις σχετικά με την προστασία της υγείας, το άρθρο 255 ΕΚ, τα άρθρα 1, 3, 8 και 41 στ' του Χάρτη ανθρωπίνων δικαιωμάτων και τα άρθρα 8 και 13 της Ευρωπαϊκής Συμβάσεως για τα Ανθρώπινα Δικαιώματα, τους κανονισμούς 1049/2001 και 45/2001, τα άρθρα 11α, 12, 22α, 22β, 24, 25, 26, 26α, 43, 45, 73 και 78 του ΚΥΚ και τις νομικές πράξεις επί των οποίων βασίζεται η OLAF, κυρίως όμως παρέβη το καθήκον αρωγής και προστασίας και παραβίασε την αρχή της απαγόρευσης της αυθαιρεσίας.
   Με τον τρόπο αυτό, η καθής προκάλεσε τις προβαλλόμενες υλικές και άυλες ζημίες, δεδομένου ότι ο προσφεύγων-ενάγων, όπως εν τω μεταξύ αναγνωρίστηκε και από την καθής στο πλαίσιο των διαδικασιών των άρθρων 73 και 78 του ΚΥΚ, λόγω των υπηρεσιακών αυτών λαθών αρρώστησε και κατέστη τελικώς ανάπηρος. Η παράνομη και καθυστερημένη επεξεργασία αυτής της διαδικασίας αναγνωρίσεως προκάλεσε μια επιπλέον άυλη βλάβη.